Святый Августин

**Святый Августин** тыж **Аврелий Августин** або **Августин з Гиппо**,  Aurelius Augustinus, Augustinus Hipponensis, (*13. новембер 354, Тагаст,  Thagaste/Tagaste, в Нумидии, днесь Сук Арас, Алжир — †28. август 430, Гиппо Региус,  Hippo Regius, Hippone в Нумидии, ) — быв епископ и учитель Церкви в часѣ поздного римского цѣсарства; днесь тыж святый Католицкой Церкви, котрого свято держать 28. августа. Называный быв ай ***Учитель Церкви***,  *Doctor Ecclesiae*, понеже быв едным з найвызнамнѣйшых филозофох и теологох ранного христианства, представительом платонскы ориентованой патристикы. 

## Биография
Августин лишив подробный опис свого живота в первых десятьох книгах Confessiones (Вызнаня). Отець Августина, Патриций, быв поганин, мати, Моника, горлива христианка. Были пунского, або берберского рода, але отець му быв низшый штатный урядник, а в такых родинах в Тагасту говорило ся по латинскы.

Учив ся в Картагенѣ на правника, де жив неморалным животом, и родив му ся неманжелскый сын (372). Вступив до манихейской секты и быв там девять рокы (374-383), але росчаровав ся. 

На его далшый живот мала великый вплыв мати, котра го хотѣла воспитати в набоженском духу и послала го учити ся до Рима (383) и Милана (384). Тота наука и матчина вытрывалость зробила на нем великы перемѣны. Як споминав, "вшытко, што не несло в собѣ Божого Имени, хотьяк елегантне, добрѣ написане и повне правды, не захватовало мене" (Confessiones І.4.). В року 387 прияв христианство и дав покрестити свого сына. Рѣшив ся вернути домов з родинов, але в дорозѣ му умерла мати (387). Наконець, року 389 вернув ся до Тагасту, де му умер сын. По той утратѣ Августин оддав вшиток родинный маеток на монастырь и заложив там  перву громаду августинох. Зостав высвяченый на священника и служив в Гиппо, де по смерти епископа (394) вычеряв го в том урядѣ и служив там до смерти. Умер в року 430 в часѣ облѣганя города Вандалами. Року 431 Гиппо быв заятый и спаленый, але церковь и библиотека Августинова зостали нерушены. Его останкы около року 720 дав Луитпранд, краль Лонгобардох перенести до Павии, жебы захранити перед нападами могамеданох на Гиппо.
 
## Учѣня Августина
Августин з великов жадностьов и вдумчивостьов брав ся до штудированя найглубшых филозофичных тем. Властнѣ тота жадность привела го и до секты манихейох. Зачав з позиций неоплатонизма, позднѣйше прияв до ся идеи павлианства, а од часу свого священства (391) занимав ся шпецифичныма проблемами церковного живота. Августин быв едным з найплоднѣйшых теологох, лишив понад сто окремых робот з теологии, филозофии, социологии и етикы и на полемичны темы. Опис свого духовного живота лишив в 12 книгах Вызнаня (Confessiones).

Од него Церковь достала первый учебник катехетикы (De catechizandis rudibus), первое объяснѣня Святого Писма (De doctrina christiana) и перву гомилетику (De doctrina christiana).

Многы протестанты поважують го за духовного предходника протестантства: з его наукы много зачерили Мартин Лутер и Жан Калвин.  

Повне выданя его робот вышло в Парижу два раз: 1679-1700 и 1836-1840.

## Главнѣйшы роботы
* Confessiones (Вызнаня)
* Contra academicos (Против академикох) 
* Contra epistolam Parmeniani (Против посланя Пармениана)
* Contra Gaudentium, donatistarum episcopum (Против Гауденция, епископа донатистох)
* De baptismo contra donatistas (О крещѣню, против донатистох)
* De beata vita (О блаженном животѣ)
* De civitate Dei (О Градѣ Божом)
* De doctrina christiana (О христианской науцѣ)
* De gestis Pelagii (О дѣянях Пелагия)
* De gratia Christi et de peccato originali contra Pelagium et Caelestium (О благодати Христовой и о первородном грѣху, против Пелагия и Целестия)
* De immortalitate animae (О безсмертю душѣ)
* De libero arbitrio (О слободѣ волѣ)
* De magistro (О учителеви)
* De musica (О музыцѣ)
* De ordine (О порядку)
* De quantitate animae (О кельости душѣ)
* De sermone Domini in Monte (О Нагорной проповѣди Господа)
* De Spiritu et littera (О Духу и буквѣ)
* De Trinitate (О Тройци)
* De vera religione (О истинной религии)
* Retractationes (Пересмотры)
* Soliloquia (Монологы)

## Жерела и одказы
* Campenhausen, Hans bar. Augustinus. //Tvůrcové dějin. Čtyři tisicletí světových dějin v obrazech dob a osobností. První díl. Starověk. Red. Karel Stloukal. Nakladatel L. Mazáč. V Praze, 1934. Cc. 349-351. 
* St. Augustine of Hippo //Catholic Encyclopedia
* Ágoston (Augustinus). //Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935. Том 1, с. 170. 
* Августин Аврелий //Католическая Россия. Азбука Католицизма. Католицизм от А до Я 

## Референции




Катеґорія:Старовік
Катеґорія:Христианскы святы
Катеґорія:Філозофы
Катеґорія:Теологы